
[bookmark: _GoBack]Vurdering af, hvorvidt de skridt, der er knyttet til anden rate af planen for Ukraine, er opfyldt på tilfredsstillende vis.


RESUMÉ
I overensstemmelse med artikel 26 i forordning (EU) 2024/792 af 29. februar 2024 om oprettelse af Ukrainefaciliteten[footnoteRef:2] indgav Ukraine den 10. oktober 2024 en betalingsanmodning vedrørende den anden rate af planen for Ukraine. Til støtte for betalingsanmodningen fremlagde Ukraine begrundelse for den tilfredsstillende gennemførelse af otte af de ni skridt forbundet med den anden rate, jf. bilaget til Rådets gennemførelsesafgørelse 2024/1447 af 14. maj 2024 om godkendelse af vurderingen af planen for Ukraine[footnoteRef:3]. Den 17. oktober 204 sendte Kommissionen et brev med bemærkninger, hvori den anmodede om dokumentation for den tilfredsstillende gennemførelse af det manglende skridt (Skridt 4.4) samt yderligere dokumentation vedrørende andre skridt. Den 31. oktober 2024 forelagde Ukraine den krævede dokumentation, der behørigt begrunder den tilfredsstillende gennemførelse af alle ni skridt.  [2:  	Europa-Parlamentets og Rådets forordning (EU) 2024/792 af 29. februar 2024 om oprettelse af Ukrainefaciliteten (EUT L, 2024/792, 29.2.2024, ELI: http://data.europa.eu/eli/reg/2024/792/oj).]  [3:  	Rådets gennemførelsesafgørelse (EU) 2024/1447 af 14. maj 2024 om godkendelse af vurderingen af planen for Ukraine (EUT L, 2024/1447, 24.5.2024, ELI: http://data.europa.eu/eli/dec_impl/2024/1447/oj.
] 

På grundlag af oplysningerne fra Ukraine anses alle ni skridt derfor for at være opfyldt på tilfredsstillende vis. Som led i kapitlet om bekæmpelse af korruption og hvidvask af penge blev der truffet følgende foranstaltninger: i) Øget arbejdsstyrke i den særlige anklagemyndighed for korruptionsbekæmpelse ii) ændret straffelov og strafferetsplejelov og iii) vedtaget handlingsplan for gennemførelsen af strategien for inddrivelse af aktiver 2023-2025. 
Som en del af kapitlet om menneskelig kapital blev strategien for demografisk udvikling vedtaget. 
Som en del af kapitlet om erhvervsmiljøet blev handlingsplanen om deregulering vedtaget. Som led i kapitlet om decentralisering blev den statslige strategi for regionaludvikling for 2021-2027 vedtaget. 
Som en del af kapitlet om energi blev den sekundære lovgivning om forordningen om integritet og gennemsigtighed på engrosenergimarkederne (REMIT) vedtaget. Som led i kapitlet om grøn omstilling og miljøbeskyttelse blev der truffet følgende foranstaltninger: i) vedtaget lovgivning om industriforurening og ii) offentliggørelse af en konceptnote om afvigelser fra reglerne om miljøkonsekvensvurdering og strategisk miljøvurdering. 

1) [bookmark: _Toc170314699]Skridt 4.1
	Betegnelse for skridt: Øget arbejdsstyrke i den særlige anklagemyndighed for korruptionsbekæmpelse

	Relateret reform/investering: Reform 1. Udvikling af den institutionelle kapacitet i infrastrukturen til bekæmpelse af korruption

	Finansieret af: Ikketilbagebetalingspligtig støtte

	Baggrund 
Kravet til skridt 4.1, der er beskrevet i bilaget til Rådets gennemførelsesafgørelse, er: 

"Den særlige anklagemyndighed for korruptionsbekæmpelse får mulighed for at øge antallet af medarbejdere fra 10 % til 15 % af antallet af medarbejdere i det nationale kontor for korruptionsbekæmpelse."
 
Skridt 4.1 er det andet skridt i gennemførelsen af reform 1 i kapitel 4 (Bekæmpelse af korruption og hvidvask af penge). Det blev efterfulgt af skridt 4.2, der skulle gennemføres senest i andet kvartal 2024, hvor en ny leder af det nationale kontor for forebyggelse af korruption blev udnævnt, og det efterfølges af skridt 4.3, der skal gennemføres i første kvartal 2025, og som har til formål at øge antallet af medarbejdere i den øverste domstol til bekæmpelse af korruption.
 

	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447
2) Kopi af Ukraines lov nr. 3509-IX "om ændringer af Ukraines strafferetsplejelov og andre af Ukraines lovgivningsmæssige retsakter om styrkelse af uafhængigheden af den særlige anklagemyndighed for korruptionsbekæmpelse" af 8. december 2023
3) Kopi af Ukraines lov nr. 1697-VII "om anklagemyndigheden" af 18. maj 2024
4) Kopi af Ukraines lov nr. 3460-IX "om Ukraines statsbudget for 2024" af 21. september 2024
5) Kopi af dekret fra Ukraines ministerkabinet nr. 520-r "om omfordelingen af visse udgifter på statsbudgettet til den offentlige anklagemyndighed for 2024" af 7. juni 2024
6) Kopi af udkast til Ukraines lov nr. 12000 "om Ukraines statsbudget for 2025" af 14. september 2024
7) Kopi af den forklarende note til Ukraines lovforslag nr. 12000 "om Ukraines statsbudget for 2025" af 14. september 2024.


	Analyse 
Den begrundelse og væsentlige dokumentation, som de ukrainske myndigheder har fremlagt, dækker alle elementerne indeholdt i skridt 4.1.
 
Det overordnede mål med reform 1 i kapitel 4 er at øge korruptionsbekæmpelsesinfrastrukturens samlede kapacitet til at bekæmpe korruption. Parlamentet vedtog Ukraines lov nr. 3509-IX om ændringer af Ukraines strafferetsplejelov og andre lovgivningsmæssige retsakter i Ukraine om styrkelse af uafhængigheden af den særlige anklagemyndighed for korruptionsbekæmpelse (SAPO) den 8. december 2023 (i det følgende benævnt "loven"). Det overordnede formål med loven er at forbedre SAPO's institutionelle og organisatoriske uafhængighed. Artikel 11 i lovens kapitel 2 ændrer artikel 14 i Ukraines lov nr. 1697-VII om anklagemyndigheden, der fastsætter, at SAPO's arbejdsstyrke udgør 15 % af det lovbestemte maksimale antal centrale og territoriale afdelinger i det nationale kontor for bekæmpelse af korruption (NABU).

Det samlede budget, der var afsat til SAPO i Ukraines lov om Ukraines statsbudget for 2024, var på 203,3 mio. UAH, hvoraf 150,1 mio. UAH var afsat til personale. Dette beløb blev yderligere forhøjet i 2024 gennem de forskellige ændringer af loven om statsbudgettet. I udkastet til Ukraines lov nr. 12000 af 14. september 2024 om Ukraines statsbudget for 2025 blev det foreslået at afsætte 336 mio. UAH til SAPO's budget, heraf 256,9 mio. UAH til personale, hvilket er en stigning på 71 % i finansieringen for 2025. Selv om Ukraines lov om Ukraines statsbudget for 2025 endnu ikke er blevet vedtaget på tidspunktet for denne vurdering, er der en forventning om, at disse tildelinger ikke vil blive ændret væsentligt. Samlet set vil SAPO med denne finansielle tildeling have de nødvendige midler til at øge sin arbejdsstyrke fra 10 % til 15 % af NABU's arbejdsstyrke.


	Kommissionens vurdering: Tilfredsstillende opfyldt

2) Skridt 4.4
	Betegnelse for skridt: Ikrafttræden af den ændrede straffelov og strafferetsplejeloven

	Relateret reform/investering: Reform 2. Forbedring af de retlige rammer for en mere effektiv bekæmpelse af korruption

	Finansieret af: Ikketilbagebetalingspligtig støtte

	Baggrund 
Kravet til skridt 4.4, der er beskrevet i bilaget til Rådets gennemførelsesafgørelse, er: 

"Ikrafttræden af Ukraines lovgivning om ændring af Ukraines straffelov og Ukraines strafferetsplejelov. Lovene fokuserer på følgende hovedområder:
 — forbedring af bestemmelserne om tilståelsesforhandlinger 
— ophævelse af perioden forud for retssagen fra tidspunktet for registreringen af straffesagen til underretningen om mistanken 
— mulighed for, at en enkelt dommer ved den øverste domstol til bekæmpelse af korruption kan træffe afgørelse i visse sager".
 
Skridt 4.4 er det første skridt i gennemførelsen af reform 2 i kapitel 4 (Bekæmpelse af korruption og hvidvask af penge). Det gennemføres parallelt med skridt 4.6 om vedtagelse og offentliggørelse af handlingsplanen for gennemførelsen af strategien for inddrivelse af aktiver for 2023-2025. Det efterfølges af skridt 4.7, der skal gennemføres i første kvartal af 2025, ved ikrafttrædelsen af loven om reform af agenturet for inddrivelse og forvaltning af aktiver og skridt 4.5, der skal gennemføres i andet kvartal af 2026, og som har til formål at vedtage og offentliggøre strategien for bekæmpelse af korruption og det statslige program for bekæmpelse af korruption for perioden efter 2025.
 

	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447
2) Kopi af Ukraines lov nr. 4033-IX "om ændringer af Ukraines straffelov og Ukraines strafferetsplejelov om forbedring af reguleringen af tilståelsesaftaler i straffesager vedrørende korruptionsforbrydelser og forbrydelser relateret til korruption" af 29. oktober 2024
3) Kopi af Ukraines lov nr. 3509-IX "om ændringer af Ukraines strafferetsplejelov og andre af Ukraines lovgivningsmæssige retsakter om styrkelse af uafhængigheden af den særlige anklagemyndighed for korruptionsbekæmpelse" af 8. december 2023
4) Kopi af Ukraines lov nr. 3655-IX "om ændringer af artikel 31 i Ukraines strafferetsplejelov om forbedring af proceduren i straffesager" af 24. april 2024
5) Kopi af Ukraines straffelov nr. 2341-III af 5. april 2001
6) Kopi af Ukraines strafferetsplejelov nr. 4651-VI af 13. april 2012.
 

	Analyse 
Den begrundelse og væsentlige dokumentation, som de ukrainske myndigheder har fremlagt, dækker alle elementerne indeholdt i skridt 4.4.
 
Om forbedring af bestemmelserne om tilståelsesforhandlinger

Parlamentet vedtog den 29. oktober 2024 Ukraines lov nr. 4033-IX "om ændringer af Ukraines straffelov og Ukraines strafferetsplejelov om forbedring af reguleringen af tilståelsesaftaler i straffesager vedrørende korruptionsforbrydelser og forbrydelser relateret til korruption". Loven trådte i kraft den 1. november 2024. Formålet med loven er at øge effektiviteten af straffesager i korruptionssager ved at forbedre de bestemmelser, der regulerer tilståelsesforhandlinger. I artikel 53 i Ukraines straffelov som ændret fastsættes det, at retten i tilfælde af tilståelse i straffesager vedrørende korruptionsforbrydelser kan pålægge en yderligere sanktion i form af en bøde inden for de grænser, der er fastsat i artiklen. Desuden fastsættes det i artikel 77 i Ukraines straffelov som ændret, at der i tilfælde af løsladelse fra afsoning af hovedstraffen med prøvetid kan pålægges yderligere sanktioner, herunder konfiskation af formuegoder.

I artikel 69, stk. 2, i Ukraines straffelov som ændret fastsættes det, at parterne i tilståelsesaftaler i straffesager vedrørende korruption kan aftale en straf i form af frihedsberøvelse, der ligger under den laveste grænse, der er fastsat i den artikel, der fastsætter sanktionen, forudsat at kravene i artikel 469, stk. 2, i Ukraines strafferetsplejelov overholdes. Det fastsættes ligeledes, at parterne ikke kan blive enige om en sanktion, der ligger under den laveste grænse, der er fastsat i artikel 63 i Ukraines straffelov. I henhold til artikel 469, stk. 2, i Ukraines straffelov kan der indgås en tilståelsesaftale i forbindelse med strafbare handlinger i form af korruption, hvis den mistænkte eller tiltalte afslører en anden person, der har begået en strafbar handling i form af korruption, som kan bevises, og hvis der ydes fuld eller delvis erstatning (under hensyntagen til arten og graden af en persons deltagelse i den strafbare handling).

Artikel 470 i Ukraines straffelov som ændret fastsætter beslutningsproceduren for indgåelse af en tilståelsesaftale og skitserer den rolle, som den særlige anklagemyndighed for korruptionsbekæmpelse (SAPO) spiller i forbindelse med tilståelsesaftaler vedrørende straffesager vedrørende korruptionsforbrydelser. Artikel 474 i Ukraines straffelov som ændret indfører retten for parterne i tilståelsesaftalen til at ændre den indgåede aftale inden rettens rådslagning. Endvidere kan parterne, hvis retten nægter at godkende aftalen, foreslå en anden aftale, som ikke indeholder de elementer, der forårsagede rettens oprindelige afvisning.

Om ophævelse af perioden forud for retssagen fra tidspunktet for registreringen af straffesagen til underretningen om mistanken
 
Parlamentet vedtog også Ukraines lov nr. 3509-IX om ændringer af Ukraines strafferetsplejelov og andre af Ukraines retsakter for at styrke uafhængigheden af den særlige anklagemyndighed for korruptionsbekæmpelse den 8. december 2023. Loven trådte i kraft den 1. januar 2024. Det overordnede formål med loven er at forbedre SAPO's institutionelle og organisatoriske uafhængighed. 

I henhold til den tidligere retlige ramme blev fristerne for efterforskning forud for retssagen beregnet fra det tidspunkt, hvor oplysningerne om straffesagen blev indført i et register. Artikel 219 i Ukraines straffelov som ændret annullerer efterforskningsperioden forud for retssagen fra tidspunktet for registreringen af straffesagen indtil underretningen om mistanken og fastsætter, at efterforskningsperioden forud for retssagen beregnes fra det tidspunkt, hvor en person underrettes om mistanken, og indtil den dag, hvor sagen indbringes for retten. De nye bestemmelser finder anvendelse på alle straffesager, hvor efterforskningen forud for retssagen ikke var afsluttet før datoen for ikrafttrædelsen af Ukraines lov nr. 3509-IX.

Om mulighed for, at en enkelt dommer ved den øverste domstol til bekæmpelse af korruption kan træffe afgørelse i visse sager.
 
Parlamentet vedtog Ukraines lov nr. 3655-IX "om ændringer af artikel 31 i Ukraines strafferetsplejelov for at forbedre proceduren for gennemførelse af straffesager" den 24. april 2024, og loven trådte i kraft den 16. maj 2024. Loven har til formål at forbedre effektiviteten af loven til bekæmpelse af korruption og øge effektiviteten af straffesager ved at udvide muligheden for, at en enkelt dommer kan træffe afgørelse ved retten i første instans. Loven ændrer artikel 31 i Ukraines straffelov og fastsætter, at straffesager ved retten i første instans som hovedregel skal føres af en enkelt dommer. Loven ophæver den generelle undtagelse vedrørende den høje antikorruptionsdomstol og udvider muligheden for at træffe afgørelse ved en enkelt dommer til de sager, der henhører under den øverste domstol til bekæmpelse af korruptions jurisdiktion. De ændrede regler om domstolens sammensætning finder anvendelse på straffesager, hvor retsmøderne ikke var påbegyndt inden ikrafttrædelsen af Ukraines lov nr. 3655-IX.


	Kommissionens vurdering: Tilfredsstillende opfyldt

3) Skridt 4.6
	Betegnelse for skridt: Vedtagelse af en handlingsplan for gennemførelsen af strategien for inddrivelse af aktiver for perioden 2023-2025

	Relateret reform/investering: Reform 2. Forbedring af de retlige rammer for en mere effektiv bekæmpelse af korruption

	Finansieret af: Lån

	Baggrund 
Kravet til skridt 4.6, der er beskrevet i bilaget til Rådets gennemførelsesafgørelse, er: 

"Vedtagelse og offentliggørelse på ministerkabinettets hjemmeside af en handlingsplan for gennemførelsen af strategien for inddrivelse af aktiver for perioden 2023-2025."

Skridt 4.6 er det andet skridt i gennemførelsen af reform 2 i kapitel 4 (Bekæmpelse af korruption og hvidvask af penge). Det gennemføres parallelt med skridt 4.4 i den ændrede straffelov og strafferetsplejelov. Det efterfølges af skridt 4.7, der skal gennemføres i første kvartal af 2025, ved ikrafttrædelsen af loven om reform af agenturet for inddrivelse og forvaltning af aktiver og skridt 4.5, der skal gennemføres i andet kvartal af 2026, og som har til formål at vedtage og offentliggøre strategien for bekæmpelse af korruption og det statslige program for bekæmpelse af korruption for perioden efter 2025.


	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447
2) Kopi af bekendtgørelse nr. 759-r fra Ukraines kabinetministre "om godkendelse af handlingsplanen for gennemførelse af strategierne for inddrivelse af aktiver for 2024-2025" af 13. august 2024
3) Kopi af "Handlingsplan for gennemførelsen af strategien for inddrivelse af aktiver for 2023-2025" som bilag til bekendtgørelse nr. 759-r af 13. august 2024
4) Link til offentliggørelsen på ministerkabinettets websted og et skærmbillede.


	Analyse 
Den begrundelse og væsentlige dokumentation, som de ukrainske myndigheder har fremlagt, dækker alle elementerne indeholdt i skridt 4.6.
 
Handlingsplanen blev vedtaget af ministerkabinettet den 13. august 2024, og afgørelsen og kopien af planen blev offentliggjort på ministerkabinettets websted samme dag. Planen skitserer de foranstaltninger, der vil blive truffet for at gennemføre strategien for inddrivelse af aktiver for 2023-2025, som er tilrettelagt i overensstemmelse med strategiens fem strategiske mål. For hver foranstaltning skitserer handlingsplanen tidsplanen for gennemførelsen, den ansvarlige enhed og de forventede output og resultater. De bemærkelsesværdige foranstaltninger i planen omfatter reformer af de retlige konfiskationsmekanismer, reformen i forbindelse med tilbagelevering af aktiver samt sporing og identifikation af aktiver.

Strategisk mål 1 omfatter forbedringer af lovgivningen om inddrivelse af aktiver, navnlig udvidelse og reform af de retlige konfiskationsmekanismer og fastlæggelse af midlerne til sporing og identifikation af aktiver.

Strategisk mål 2 omfatter styrkelse af de retshåndhævende myndigheders og andre agenturers institutionelle kapacitet, bl.a. ved at: foreslå lovgivning med henblik på at øge den operationelle kapacitet og uddannelse inden for inddrivelse af aktiver forbedre adgangen til registre, udbydere af virksomhedsdata, data fra finansielle formidlere og analyse af åbne data og styrke elektronisk dataudveksling på tværs af agenturer.

Strategisk mål 3 omfatter styrkelse af samarbejde og dataudveksling mellem agenturer, herunder ved at reformere de retlige rammer for sådanne samarbejds- og kapacitetsuddannelsesforanstaltninger.

Strategisk mål 4 omfatter styrkelse af det internationale samarbejde, bl.a. ved at: analysere bedste praksis øge den internationale uddannelse og udenlandske eksperters deltagelse i Ukraine og styrke det formelle og uformelle samarbejde med udenlandske og internationale enheder.

Strategisk mål 5 omfatter forbedring af repræsentationen og beskyttelsen af Ukraines rettigheder og interesser ved nationale domstole og udenlandske jurisdiktioner, navnlig gennem foranstaltninger til at forbedre afhændelsen af aktiver og styrke den internationale inddrivelse af aktiver. 


	Kommissionens vurdering: Tilfredsstillende opfyldt

4) Skridt 7.6
	Betegnelse for skridt: Vedtagelse af den demografiske udviklingsstrategi for perioden frem til 2040

	Relateret reform/investering: Reform 6. Et bedre fungerende arbejdsmarked

	Finansieret af: Lån

	Baggrund 
Kravet til skridt 7.6, der er beskrevet i bilaget til Rådets gennemførelsesafgørelse, er:

"Vedtagelse af bekendtgørelsen fra Ukraines ministerkabinet "om godkendelse af Ukraines demografiske strategi for perioden frem til 2040". Strategien fokuserer på følgende hovedområder: 
· — forbedring af situationen på fertilitetsområdet
· — nedbringelse af for tidlig død, navnlig blandt mænd i den arbejdsdygtige alder 
· — løsning af negative migrationstendenser gennem tilbagesendelse af tvangsmigranter, tiltrækning af repræsentanter for den udenlandske diaspora til Ukraine osv.
· — fremme af et aktivt langt liv 
· — etablering af forudsætninger for infrastruktur og sikkerhed med henblik på at forbedre den demografiske situation."

Skridt 7.6 er det første skridt i gennemførelsen af reform 6 i kapitel 7 (Menneskelig kapital) vedrørende et mere velfungerende arbejdsmarked. Reform 6 omfatter et yderligere skridt 7.7, der skal gennemføres i andet kvartal 2026, og som har til formål at vedtage strategien for befolkningsbeskæftigelse.


	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447 
2) Kopi af ministerkabinettets bekendtgørelse nr. 922-r "Om godkendelsen af Ukraines strategi for demografisk udvikling for perioden frem til 2040" af 30. september 2024 
3) Kopi af "Ukraines strategi for demografisk udvikling for perioden frem til 2040" som bilag til bekendtgørelse nr. 922-r af 30. september 2024.


	Analyse
Den begrundelse og væsentlige dokumentation, som de ukrainske myndigheder har fremlagt, dækker alle elementerne indeholdt i skridt 7.6. 
 
Ukraines ministerkabinet vedtog bekendtgørelse nr. 922-r fra den 30. september 2024 "om godkendelse af Ukraines strategi for demografisk udvikling for perioden frem til 2040" (i det følgende benævnt "strategien"). Strategien er vedlagt den godkendte bekendtgørelse nr. 922-r og vil blive ledsaget af handlingsplaner, der udarbejdes regelmæssigt for tre år ad gangen. Den første "Handlingsplan for gennemførelsen af Ukraines strategi for demografisk udvikling for perioden frem til 2040" specificerer de politiske tiltag for 2024-2027. De foreslåede foranstaltninger vil støtte Ukraine i at nå strategiens mål.
Ruslands angrebskrig mod Ukraine har forværret mange af de fremherskende demografiske udfordringer, som Ukraine står over for. Ud over det store antal ukrainere, der flygter fra Ruslands militære aggression, har den væbnede aggression forårsaget en betydelig stigning i ukrainernes dødelighed som følge af kampene og angrebene på civile. Strategien indeholder en analyse af landets nuværende demografiske situation og identificerer seks strategiske mål for at afbøde problemerne. Gennemførelsen af effektive politikker til forbedring af den demografiske situation er afgørende for den økonomiske udvikling i de regioner, der befinder sig i frontlinjen, og for hele landet. 

Strategien har til formål at forbedre fertilitetssituationen ved at forbedre den reproduktive sundhedspleje, fremme et familievenligt miljø, øge familiernes økonomiske selvforsyning og gøre det lettere at forene arbejde og familieliv. Desuden foreslås det i strategien, at der ydes omfattende statsstøtte til familier.
 
Strategien fokuserer desuden på at reducere for tidlig død, især blandt mænd i den erhvervsaktive alder. Den beskriver måder at forbedre tidlig påvisning og forebyggelse af sygdomme, der oftest fører til for tidlig dødelighed eller helbredstab. Den har til formål at øge tilgængeligheden og kvaliteten af lægebehandling og reducere risikofaktorer for skader eller dødelighed i hverdagen. Strategien fremmer desuden en sund livsstil, bl.a. gennem udvikling af sportsfaciliteter og rekreative områder.

Strategien har til formål at overvinde negative migrationstendenser ved at fremme frivillig tilbagevenden for ukrainere, der flygter fra Ruslands militære aggression, og ved at intensivere de officielle kontakter med den ukrainske diaspora. Strategien har desuden til formål at mindske udvandringen af unge fra Ukraine og lette indvandringen for at opfylde arbejdsmarkedets behov. 
 
Desuden fremmer strategien aktiv aldring og lang levetid ved at tilskynde ældre til at deltage på arbejdsmarkedet, ved at sikre støtte til deres sundhed og trivsel og ved at støtte aktiviteter, der tilgodeser dem. 
 
Endelig fokuserer strategien på at skabe infrastruktur og sikkerhedsmæssige forhold, der kan forbedre den demografiske situation. Ukraine vil træffe foranstaltninger til at skabe et sikkert miljø og øge borgernes tillid til staten. Strategien omfatter desuden en indsats for at stille boliger til rådighed for borgerne i overensstemmelse med deres behov og kapacitet og for at forbedre tilgængeligheden og kvaliteten af infrastrukturen.


	Kommissionens vurdering: Tilfredsstillende opfyldt

5) Skridt 8.1
	Betegnelse for skridt: Vedtagelse af handlingsplanen for deregulering

	Relateret reform/investering: Reform 1. Forbedrede lovgivningsmæssige rammer

	Finansieret af: Lån

	Baggrund 
Kravet til skridt 8.1, der er beskrevet i bilaget til Rådets gennemførelsesafgørelse, er: 
 
"Vedtagelse af bekendtgørelse fra Ukraines ministerkabinet om godkendelse af handlingsplanen for deregulering. Handlingsplanen fokuserer på følgende hovedområder:
— nedbringelse og digitalisering af bestemmelserne om markedsadgang
— ændring af den straffende og repressive model for statsligt tilsyn (kontrol) til en forebyggende model (risikoorienteret tilgang) samt
— nedbringelse af antallet af overvågnings- og kontrolfunktioner."
 
Skridt 8.1 er det første skridt i gennemførelsen af reform 1 i kapitel 8 (Erhvervsmiljø). Reform 1 omfatter et yderligere skridt 8.2, der skal gennemføres i tredje kvartal 2025, og som har til formål at sikre, at lovgivningen træder i kraft i overensstemmelse med handlingsplanen for deregulering i specifikke sektorer.
 

	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447
2) Kopi af ministerkabinettets bekendtgørelse nr. 838-p "om ændringer af bekendtgørelse nr. 1413 af 4. december 2019 fra Ukraines ministerkabinet" af 3. september 2024
3) Kopi af den vedtagne "Handlingsplan for deregulering af den økonomiske aktivitet og forbedring af erhvervsklimaet" som bilag til bekendtgørelse nr. 838-9 af 3. september 2024
4) Dokument, der gav en forklaring på hver af foranstaltningerne i handlingsplanen.


	Analyse 
Den begrundelse og væsentlige dokumentation, som de ukrainske myndigheder har fremlagt, dækker alle elementerne indeholdt i skridt 8.1. 

Handlingsplanen blev vedtaget af ministerkabinettet den 3. september 2024. Den skitserer de opgaver, der skal udføres, de ansvarlige enheder og tidsplanerne for gennemførelsen. 

Handlingsplanen omfatter 99 foranstaltninger på tværs af forskellige økonomiske aktivitetsområder for at reducere reglerne for markedsadgang og antallet af tilsyns- og kontrolfunktioner. Disse foranstaltninger har til formål at strømline processerne, mindske regelbyrden og fjerne overlappende, modstridende og forældede reguleringsinstrumenter. De vil blive gennemført mellem tredje kvartal af 2024 og fjerde kvartal af 2025. 

Foranstaltningerne omfatter afskaffelse af en række statslige tilsyns- og kontrolfunktioner, hvor de anses for at være forældede, bør afløses af nyere regler eller medfører urimelige reguleringsmæssige byrder for virksomhederne. Af eksempler kan nævnes: afskaffelse af en række tilladelser, som ikke længere er fastsat ved lov, og hvor proceduren for opnåelse ikke længere eksisterer afskaffelse af krav om fremlæggelse af papirudskrifter fra åbne elektroniske registre ophævelse af kravet om, at virksomheder skal indhente et registreringsbevis for udvikling af nye teknologiparker og ophævelse af en række kontroller og tilladelser til forhandling og gennemførelse af joint ventures med udenlandske virksomheder.

Planen indeholder også foranstaltninger vedrørende digitalisering af markedsadgangsregler, primært gennem foranstaltning 31 om digitalisering af licensprocedurer. Foranstaltning 26 foreslår endvidere, at der indføres en ordning for frivillig ansvarsforsikring for iværksættere og frivillig revision af deres aktiviteter. Målet er at reducere antallet af tilsyns- og kontrolforanstaltninger og gå over til en mere forebyggende og risikoorienteret tilgang. Foranstaltningen vil også styrke statsembedsmænds ansvar for overtrædelser af tilsynskravene. 


	Kommissionens vurdering: Tilfredsstillende opfyldt

6) Skridt 9.5
	Betegnelse for skridt: Vedtagelse af beslutninger om ændring af den statslige strategi for regionaludvikling for perioden 2021-2027

	Relateret reform/investering: 
Reform 3. Udvikling og gennemførelse af regionalpolitik

	Finansieret af: Lån

	Baggrund 
Kravet til skridt 9.5, der er beskrevet i bilaget til Rådets gennemførelsesafgørelse, er:

"Vedtagelse af Ukraines ministerkabinets resolution "om ændring af den statslige strategi for regional udvikling for 2021-2027, godkendt ved Ukraines ministerkabinets resolution nr. 695 af 5. august 2020". 
Resolutionen fokuserer på følgende hovedområder:
— udvikling af forvaltning på flere niveauer, tilnærmelse af forvaltningssystemet for regional udvikling til EU's procedurer og bedste praksis
— fremme af partnerskaber og tværkommunalt, interregionalt og grænseoverskridende samarbejde
— udvikling af den institutionelle kapacitet i territoriale områder og regioner med hensyn til projektforvaltning, digitalisering, bekæmpelse af korruption og strategisk planlægning.

Skridt 9.5 er det første skridt i gennemførelsen af reform 3 i kapitel 9 (Decentralisering og regionalpolitik). Reform 3, der vedrører udviklingen og gennemførelsen af regionalpolitikken, omfatter et yderligere skridt 9.6, der skal gennemføres i fjerde kvartal 2024, og som har til formål at udvikle byplanlægningen på lokalt plan.


	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447
2) Kopi af ministerkabinettets resolution nr. 940 "om ændringer af den statslige strategi for regional udvikling for 2021-2027" af 13. august 2024.


	Analyse 

Den begrundelse og væsentlige dokumentation, som de ukrainske myndigheder har fremlagt, dækker alle de grundlæggende elementer indeholdt i skridt 9.5.

Ministerkabinettet godkendte ændringen af den statslige strategi for regionaludvikling 2021-2027 den 13. august 2024. Strategien blev ajourført for bedre at imødegå virkningerne af Ruslands igangværende angrebskrig mod Ukraine, lette genopretnings- og genopbygningsprocessen og reagere på henstillingerne i Kommissionens udvidelsesrapport 2023. Strategien har tre strategiske mål: i) at danne en forenet stat på det sociale, humanitære, økonomiske, økologiske, sikkerhedsmæssige og rumlige område ii) at forbedre regionernes konkurrenceevne og iii) udvikle en effektiv flerstrenget forvaltning.

Strategien støtter udviklingen af forvaltning på flere niveauer gennem to operationelle mål og et mål om at bringe forvaltningssystemerne for regional udvikling tættere på EU's procedurer og bedste praksis. Foranstaltningerne omfatter lovgivningsmæssige forbedringer, en klarere afgrænsning af beføjelser, et system til at øge overholdelsen af principperne i det europæiske charter om lokalt selvstyre og en mekanisme til at sikre bedre koordinering mellem de forskellige forvaltningsniveauer og den offentlige forvaltning.

Desuden identificerer strategien udvikling af partnerskaber samt tværkommunalt, interregionalt og grænseoverskridende samarbejde som en nøgleprioritet. Dette understøttes af to operationelle mål, der har til formål at udvikle forskellige former for samarbejde, herunder internationale partnerskaber på regionalt og lokalt plan, og uddybe det grænseoverskridende samarbejde mellem lokale myndigheder. Det statslige program for udvikling af grænseoverskridende samarbejde for 2021-2027 forventes også at bidrage til disse mål, herunder at skabe betingelserne for undertegnelse af aftaler om grænseoverskridende samarbejde mellem lokale udøvende myndigheder og lokale selvstyrende organer og relevante administrative territoriale enheder i tilgrænsende lande.

Udvikling af institutionel kapacitet er også udpeget som en nøgleprioritet. Dette omfatter øget digitalisering og forbedring af niveauet af faglige færdigheder og kompetencer hos offentligt ansatte og lokale embedsmænd. De nøglekompetencer, der er identificeret i strategien, omfatter strategisk planlægning, levering af kommunale tjenester, budgettering, tiltrækning af investeringer og skabelse af betingelserne for at øge ansvarligheden og gennemsigtigheden i statslige og lokale selvstyreorganer på alle niveauer. 

Korruptionsbekæmpelse tilstræbes ved at mindske mulighederne for korrupt adfærd, herunder gennem foranstaltninger såsom øget digitalisering, ansvarlighed og gennemsigtighed i offentlige anliggender. Forbedrede kommunale statistikker, et koordineret planlægningssystem for fysisk udvikling og et samlet geoinformationssystem til overvågning forventes også at bidrage til forbedret institutionel kapacitet. Et vigtigt element er gennemførelsen af et fælles digitalt system til gennemsigtig og ansvarlig forvaltning af alle genopretnings- og udviklingsprojekter (DREAM). Dette omfatter en datadrevet tilgang til prioriteringen af programmer og projekter. 

Strategien beskriver gennemførelsesmekanismer og -ordninger for overvågning af fremskridt under ledelse af Ukraines ministerium for lokalsamfund, territorier og infrastrukturudvikling med fokus på sporing og analyse af afvigelser i indikatorer fra målene med henblik på at tilpasse gennemførelsen, hvis det er nødvendigt. Der vil blive foretaget interne og eksterne evalueringer af strategien og dens gennemførelse for at vurdere resultaterne og tilpasse den i overensstemmelse hermed.


	Kommissionens vurdering: Tilfredsstillende opfyldt

7) Skridt 10.8
	[bookmark: _Hlk177029302]Betegnelse for skridt: Ikrafttræden af den sekundære lovgivning til forordningen om integritet og gennemsigtighed på engrosenergimarkederne (REMIT)

	Relateret reform/investering: Reform 3. Reform af elmarkedet

	Finansieret af: Lån 

	Baggrund 
Kravet til skridt 10.8, der er beskrevet i bilaget til Rådets gennemførelsesafgørelse, er: 

"Ikrafttræden af sekundær lovgivning til REMIT-lovgivningen. NEURC godkender disse procedurer og krav:
· — proceduren for erhvervelse, suspension og ophør af status som dataoverførselsadministrator
· — proceduren for drift af platforme vedrørende insiderinformation
· — krav til sikring af integritet og gennemsigtighed på engrosenergimarkedet 
· — procedure for indsendelse af oplysninger om økonomiske og handelsmæssige transaktioner med engrosenergiprodukter. 
Udarbejdelse af kommissoriet for udviklingen af et informationssystem, der fastlægger følgende funktioner for NEURC: — Systemet vil blive integreret med markedsoperatørernes systemer, systemer vedrørende platformen for insiderinformation samt dataoverførselsadministratorer, og det skal kunne spore oplysninger, der tyder på misbrug.

Skridt 10.8 er et af de fire skridt i gennemførelsen af reform 3. Reformen af elmarkedet, som forventes afsluttet i andet kvartal 2026. 



	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447 
2) Kopi af resolution nr. 2613 fra den nationale energi- og forsyningsreguleringskommission (i det følgende benævnt "NEURC") "om godkendelse af proceduren for erhvervelse, suspension og ophør af status som dataoverførselsadministrator" af 27. december 2023
3) Kopi af NEURC's resolution nr. 137 "om godkendelse af proceduren for insiderinformationsplatformes funktion" af 16. januar 2024
4) Kopi af NEURC's resolution nr. 614 "om godkendelse af kravene til sikring af integritet og gennemsigtighed på engrosenergimarkedet" af 27. marts 2024
5) Kopi af NEURC's resolution nr. 618 "om godkendelse af proceduren for indgivelse af oplysninger om økonomiske og handelsmæssige aktiviteter i forbindelse med engrosenergiprodukter" af 7. marts 2024
6) Kopi af kommissoriet for udviklingen af IT-informationssystemet REMIT behørigt underskrevet af kontrahentens repræsentant, der har udarbejdet forslaget, og NEURC's repræsentant 
7) Kopi af NEURC's interne protokol nr. 119-n af 26. september 2024 om godkendelse af kommissoriet for udviklingen af IT-informationssystemet REMIT. 





	Analyse 
Den begrundelse og væsentlige dokumentation, som de ukrainske myndigheder har fremlagt, dækker alle de grundlæggende elementer indeholdt i skridt 10.8.

Den nationale energi- og forsyningsreguleringskommission (NEURC) vedtog al relevant afledt ret om forordningen om integritet og gennemsigtighed på engrosenergimarkederne (REMIT). Parlamentet vedtog den primære REMIT-lov (om ændringer af visse af Ukraines love om forebyggelse af misbrug på engrosenergimarkederne) den 10. maj 2023. 

Resolution nr. 2613 blev vedtaget den 27. december 2023 og trådte i kraft den 1. januar 2024 efter offentliggørelsen på NEURC's websted den 29. december 2023. Den fastlægger procedurerne for at opnå, suspendere og tilbagekalde status som dataoverførselsadministrator (DTA). For at opnå status som DTA skal ansøgerne overholde resolutionen og de tekniske specifikationer, som tilsynsmyndigheden har angivet under ansøgningsprocessen. Hvis en ansøger opfylder kravene, og efter at have gennemført en testfase vedrørende brugen af softwaren, kan NEURC tildele ansøgeren status som DTA. Hvis DTA overtræder nogle af de procedurer, der er fastsat i denne resolution, og ikke overholder sine forpligtelser til at indsende oplysningerne til tilsynsmyndigheden, kan tilsynsmyndigheden suspendere DTA's status. Resolutionen indeholder også en liste over forskellige omstændigheder, under hvilke statussen som DTA kan tilbagekaldes permanent. 

Resolution nr. 137 blev vedtaget den 16. januar 2024 og trådte i kraft den 23. juli 2024 efter offentliggørelsen på NEURC's websted den 22. januar 2024. Den fastlægger procedurerne for driften af insiderinformationsplatforme (i det følgende benævnt "platforme"). Der er navnlig fastsat: i) procedurer for insideroplysninger, der skal medtages i registret over platformsadministratorer, som indsamler og registrerer oplysninger om platformsadministratorer ii) krav vedrørende platformenes funktion og platformadministratorers forpligtelser iii) krav vedrørende platformadministratorers videregivelse af insideroplysninger iv) bestemmelser om suspension af platformsadministratorens funktioner og om udelukkelse af platformsadministratoren fra registret. 

[bookmark: n21]Resolution nr. 614 blev vedtaget den 27. marts 2024 og trådte i kraft den 29. marts 2024 med undtagelse af kapitel 4, der trådte i kraft den 2. juli 2024 efter offentliggørelsen på NEURC's websted den 28. marts 2024. Heri fastsættes en række krav, der skal sikre integritet og gennemsigtighed på engrosenergimarkedet og forbedre konkurrencen. I kravene fastsættes mere specifikt: i) en liste over potentiel manipulerende adfærd på engrosenergimarkedet ii) begrænsninger for, hvordan insideroplysninger skal håndteres iii) krav om offentliggørelse af insiderinformation iv) krav til fagfolk, der beskæftiger sig med aktiviteter vedrørende engrosenergiprodukter v) signaler, der tyder på potentiel mistænkelig adfærd på engrosenergimarkedet vii) principper for samarbejde mellem reguleringsmyndigheden og energifællesskabets reguleringsudvalg.

Resolution nr. 618 blev vedtaget den 27. marts 2024 og trådte i kraft den 2. juli 2024 efter offentliggørelsen på NEURC's websted den 29. marts 2024. Den finder anvendelse på engrosenergimarkedsdeltagere, datatransmissionsadministratorer og fagfolk, der organiserer operationer med engrosenergiprodukter. Den fastlægger procedurerne for indsendelse af oplysninger til NEURC om: i) økonomiske og handelsmæssige transaktioner i forbindelse med engrosenergiprodukter ii) grundlæggende data om elmarkederne iii) grundlæggende data om naturgasmarkedet. 

Som rapporteret i NEURC's interne protokol nr. 119-n afsluttede NEURC udarbejdelsen af kommissoriet for udviklingen af et informationssystem, der definerer tilsynsmyndighedens egne funktioner. Det kommissorium, der er underskrevet mellem chefen for NEURC og den kontrahent, der ydede teknisk støtte i forbindelse med udarbejdelsen af dokumentet, fastlægger systemintegrationsfunktionerne med markedsoperatørernes systemer og registrering af oplysninger, der tyder på misbrug. Det definerer også yderligere de funktioner, der tildeles insiderinformationsplatforme og dataoverførselsadministratorer.



	Kommissionens vurdering: Tilfredsstillende opfyldt 

8) Skridt 15.1
	Betegnelse for skridt: Ikrafttræden af lovgivningen om forebyggelse, reduktion og bekæmpelse af industriforurening med delvis anvendelse af bestemmelserne

	Relateret reform/investering: Reform 1. Forebyggelse, reduktion og bekæmpelse af industriforurening

	Finansieret af: Ikketilbagebetalingspligtig støtte

	Baggrund 
Kravet til skridt 15.1, der er beskrevet i bilaget til Rådets gennemførelsesafgørelse, er: 

"Ikrafttræden af Ukraines lov om sikring af borgernes forfatningsmæssige ret til et sikkert miljø for liv og sundhed med delvis anvendelse af bestemmelserne. De sekundære retsakter skal vedtages inden for 12 måneder og visse bestemmelser om anvendelse af resultaterne af de bedste tilgængelige teknologier og forvaltningsmetoder senest 4 år efter afslutningen af undtagelsestilstanden, bortset fra anlæg, der sættes i drift for første gang.
Loven har til formål at forebygge, reducere og kontrollere industriforurening, og med loven indføres integrerede tilgange til godkendelse af og kontrol med industriforurening baseret på anvendelse af de bedste tilgængelige teknologier og forvaltningsmetoder i overensstemmelse med Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (omarbejdning).


	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447
2) Kopi af Ukraines lov nr. 3855-IX om "Sikring af borgernes forfatningsmæssige ret til et sikkert miljø for liv og sundhed" af 8. august 2024.


	Analyse 
Den begrundelse og væsentlige dokumentation, som de ukrainske myndigheder har fremlagt, dækker alle de grundlæggende elementer indeholdt i skridt 15.1.

Ukraines lov om sikring af borgernes forfatningsmæssige ret til et sikkert miljø for liv og sundhed trådte i kraft den 8. august 2024. Som defineret i lovens artikel 29, stk. 1, træder lovens bestemmelser i kraft 12 måneder efter dens anvendelse med undtagelse af artikel 29, stk. 9. Som defineret i artikel 29, stk. 2, anvendes bestemmelserne om anvendelse af resultaterne af de bedste tilgængelige teknologier og forvaltningsmetoder tidligst fire år efter datoen for undtagelsestilstandens ophør, undtagen for anlæg, der sættes i drift for første gang.

Den nuværende lov regulerer forurening fra industrielle produktionsprocesser og gennemfører delvist Europa-Parlamentets og Rådets direktiv 2010/75/EU af 24. november 2010 om emissioner fra industri og husdyravl (integreret forebyggelse og bekæmpelse af forurening). Loven indfører begrebet "integreret miljøgodkendelse" i artikel 3, som skal indhentes inden et anlæg, der udfører aktiviteter, som kan forårsage forurening, tages i drift. Loven har en integreret tilgang og forpligter myndighederne til at tage hensyn til et anlægs miljøpræstationer i hele dets levetid i godkendelsesprocessen. Loven kræver, at der anvendes de bedste tilgængelige teknologier og forvaltningsmetoder, og regulerer emissioner, affaldshåndtering, vandforbrug og miljøpåvirkning. 

I lovens præambel fastlægges principperne for "forebyggelse, begrænsning og kontrol" af industriforurening. Dette er yderligere defineret i artikel 2, stk. 1, hvori det hedder, at loven regulerer området for forebyggelse, reduktion og bekæmpelse af forurening fra aktiviteter som følge af industriel aktivitet som defineret i bilaget til loven. Den integrerede tilladelsesmetode er defineret i artikel 3. Loven har til formål at respektere principperne med en integreret tilgang til godkendelse og kontrol af forurening fra industrien baseret på de bedste tilgængelige teknologier og forvaltningsmetoder. Disse bestemmelser er i overensstemmelse med Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (omarbejdning). 
 

	Kommissionens vurdering: Tilfredsstillende opfyldt

9) Skridt 15.10
	Betegnelse for skridt: Udarbejdelse af en konceptnote, der definerer omfanget af undtagelser fra reglerne om miljøkonsekvensvurdering (VVM) og strategisk miljøvurdering (SMV)

	Relateret reform/investering: Reform 6. Direktiverne om miljøkonsekvensvurdering (VVM) og om strategisk miljøvurdering (SMV)

	Finansieret af: Lån

	Baggrund 
Kravet til skridt 15.10, der er beskrevet i bilaget til Rådets gennemførelsesafgørelse, er: 

"Udarbejdelse og offentliggørelse af et konceptnotat på det officielle websted for ministeriet for miljøbeskyttelse og naturressourcer efter en offentlig interessenthøring for at definere anvendelsesområdet for undtagelser fra VVM- og SMV-reglerne. Konceptnotatet skal indeholde oplysninger om: 
— det organ, der fastlægger omfanget af undtagelser fra forpligtelserne i henhold til VVM og SMV 
— beskrivelse af undtagelserne og forklaring af, hvorfor de er omfattet af undtagelsens anvendelsesområde i hvert enkelt tilfælde 
— begrundelse for undtagelsernes omfang 
— frister for de indrømmede undtagelser."

Skridt 15.10 er det eneste skridt i reform 6 i kapitel 15 (Grøn omstilling og miljøbeskyttelse).


	Fremlagt dokumentation 
1) Sammenfattende dokument, der behørigt begrunder, hvordan skridtet blev opfyldt på tilfredsstillende vis i overensstemmelse med kravene i bilaget til Rådets gennemførelsesafgørelse (EU) 2024/1447
2) Kopi af konceptnoten, der fastlægger omfanget af afvigelser fra reglerne for VVM og SMV, som offentliggjort den 18. september 2024
3) Kopi af protokollen fra den offentlige drøftelse af konceptnoten, der fastsætter omfanget af afvigelser fra reglerne for VVM og SMV af 14. maj 2024
4) Link til publikationen på ministeriet for miljøbeskyttelse og naturressourcers websted og et skærmbillede
5) Hyperlink til den publikation, hvor de offentlige høringer blev annonceret, og et screenshot.


	Analyse 
Den begrundelse og væsentlige dokumentation, som de ukrainske myndigheder har fremlagt, dækker alle de grundlæggende elementer indeholdt i skridt 15.10.

Notatet blev udarbejdet af ministeriet for miljøbeskyttelse og naturressourcer og offentliggjort på dets websted. Forud for dette blev der afholdt offentlige høringer mellem den 30. april og den 30. maj 2024. Der fandt en onlinedebat sted den 14. maj 2024 med deltagelse af 95 repræsentanter for interessenter som bekræftet i protokollen for mødet.

Det fremgår af konceptnoten, at det vigtigste organ, der er ansvarligt for at fastlægge anvendelsesområdet for undtagelserne fra VVM, er Ukraines ministerkabinet. I et begrænset antal tilfælde træffes sådanne afgørelser af Ukraines parlament. Omfanget af undtagelserne fra SMV fastsættes kun af parlamentet. 

Konceptnoten indeholder en beskrivelse af genstandene og en forklaring af, hvorfor disse genstande er omfattet af undtagelsen. For så vidt angår VVM'er er de generelle regler fastsat i artikel 3 i Ukraines lov nr. 2132-IX af 15. marts 2022 om miljøkonsekvensvurdering. Undtagelser kan anvendes, hvis de udelukkende har til formål at sikre statens forsvar og energisikkerhed og fjerne konsekvenserne af nødsituationer og konsekvenserne af den militære aggression mod Ukraine. Med hensyn til undtagelserne i forbindelse med anvendelsen af SMV beskriver konceptnoten typer af fritagne programmer og deres rolle i processen med at genoprette områder, der er berørt af væbnet aggression.
Muligheden for en undtagelse fra at foretage en VVM er begrundet i behovet for at sikre statens forsvar, afbøde virkningerne af nødsituationer og opveje virkningerne af den væbnede aggression mod Ukraine i undtagelsestilstandsperioden. Undtagelser fra SMV'er er berettigede i områder, der er omfattet af genopretningsprogrammer, og som er blevet påvirket af den væbnede aggression mod Ukraine, eller hvor socioøkonomiske kriser, infrastrukturkriser, miljøkriser eller andre kriser er koncentreret.
Ifølge konceptnoten er alle VVM-undtagelser midlertidige, og de fleste af dem vedrører undtagelsestilstandens anvendelsesperiode. I et begrænset antal tilfælde vedrørende affaldshåndtering som følge af destruktion kan undtagelsen anvendes under undtagelsestilstanden og i 90 dage efter ophævelsen. For to specifikke lokaliteter gives der kun en engangsundtagelse. Undtagelser fra anvendelsen af SMV-princippet for større genopretnings- og udviklingsprogrammer er tidsbegrænsede på grund af disse programmers varighed.


	Kommissionens vurdering: Tilfredsstillende opfyldt

